Käisin jälle tööreisil ja kasutasin juhust ning ostsin veidi rootsikeelset kirjandust kaasa. Enamasti liigun siiski "pocketite" osakonnas, aga kuna nägin hommikutelevisioonis intervjuud ühe koomiksiautoriga tema äsja ilmunud raamatu teemadel, siis jalutasin sihitult justkui veel ringi, et võimaluse korral see raamat tuvastada või siis midagi muud näha. No ja kuna üks sõber helistas ka, siis jäin sinna teiste riiulite vahele kuidagi kauemaks ja leidsin sellise roosa ja rõõsa raamatukese.  Kui pealkiri ei oleks olnud seotud digitaalarenguga, oleks  see nähtavasti ka ostmata jäänud. Nüüd aga ostsin. Kusjuures napilt oleks raamatu pealkirjaks saanud Stepford-effekten, mis minusuguse jaoks ei oleks midagi öelnud - tundub, et inspireeritult filmist Stepford Wives. Väljaandjaks… ICA Bokförlag (e. toidukaupluste keti kirjastus).